漢楚元王劉交，字游，高祖同父少弟也。好書，多材蓺。高祖既為沛公，交與蕭、曹等俱從。西攻南陽，入武關，與秦戰於藍田。至霸上，封文信君，從入蜀漢，誅項籍。即帝位。立交為楚王。王二十三年薨，子郢客嗣。薨，子戊嗣。景帝即位，以親親封元王寵子五人：禮為平陸侯，富為休侯，歲為沈猶侯，埶為宛胊侯，調為棘樂侯。戊稍淫暴，與吳王反，自殺。景帝乃立平陸侯禮為楚王，奉元王後。薨，子道嗣。薨，子注嗣。薨，子純嗣。薨，子延壽嗣。延壽立三十二年，國除。